‘আজ আমার বয়স ৮২ বছর। শেষবার শত্রুর মাথা কেটে গ্রামে নিয়ে এসেছিলাম ১৯৮০ সালে।’
এক রিপোর্টে কথাগুলো বলেন উত্তর-পূর্ব ভারতের নাগাল্যান্ডের কোন্যাক নামে আদিবাসী গোষ্ঠীর এক যোদ্ধা। নাম চিনখুম। 
আরও পড়ুন
• ভারতে শোয়ার ঘর, রান্না করেন মায়ানমারে। এমন গ্রাম কোথায় জানেন?
লোংওয়া— ভারত-মায়ানমার সীমান্তের পাহাড়ি অঞ্চলের একটি প্রত্যন্ত গ্রাম। নাগাল্যান্ডের ১৬টি আদিবাসী গোষ্ঠীর সর্ববৃহৎ এটিই। তবে, বর্তমানে সেখানের জনসংখ্যায় ভাটা পড়ছে কালের নিয়মে। সুদূর অতীতে যোদ্ধা থাকলেও, এ প্রজন্ম আস্তে আস্তে হয়ে উঠছে টেক-স্যাভি। জঙ্গলের জীবন ছেড়ে তারা মিশে যাচ্ছে সভ্যতার মূল স্রোতে। 


‘অ্যাপোক্যালিপ্টো’ ছবির দৃশ্য
অন্যান্য গোষ্ঠীর উপরে আধিপত্য ফলানো বা জমি অধিগ্রহণ করার পন্থা মানেই তাদের হত্যা করা— নাগা আদিবাসীদের এই আচরণ মনে করিয়ে দেয় হলিউড ছবি ‘অ্যাপোক্যালিপ্টো’কে। তবে, কেবলমাত্র শত্রুনিধনেই ক্ষান্ত থাকত না কোন্যাক আদিবাসীরা। শত্রুর মাথা কেটে নিয়ে আসত বাড়িতে সাজিয়ে রাখার জন্য। এবং পুরস্কারস্বরূপ সেই যোদ্ধার মুখে এঁকে দেওয়া হত নানা রকমের উল্কি। তাদের গৃহসজ্জার অঙ্গ হিসেবে থাকত নানা জন্তুর শিং ও মাথাও। 
১৯৪০ সালে এই নরহত্যা আইনত বন্ধ করে দেওয়া হয়। এবং যোদ্ধাদের বাড়িতে সাজানো নরমুণ্ডগুলি গ্রামের বাইরে পুঁতে দেওয়া হয়। যোদ্ধাদের গলায় থাকত ব্রাসের তৈরি নরমুণ্ডের মালা। হত্যার সংখ্যানুযায়ী থাকত ব্রাসের মাথা।

যোদ্ধার সাজের অঙ্গ ব্রাসের মুণ্ডমালা
কোন্যাক যোদ্ধাদের বেশিরভাগের বয়সই বর্তমানে ৭০ বছরের ঊর্ধ্বে। তাঁদের দুঃখ একটাই। নতুন প্রজন্মকে আর যুদ্ধবিদ্যা শেখানো হচ্ছে না। হারিয়ে যেতে বসেছে ঐতিহাসিক ‘মোরাং’ নামে তাদের গোষ্ঠীর দর্শন ও বিশ্বাস।